5356570b9595d8419327f6fa81540b2c
### Πως πάω στη Δονούσα;


travelmyth.gr
2020.45

Όσοι ενδιαφέρονται να ταξιδεψουν στη Δονούσα, μπορούν να μεταβούν στο νησί ακτοπλοϊκώς.  

  

Δρομολόγια πλοίων εκτελούνται ανά τακτά χρονικά διαστήματα από το λιμάνι του [Πειραιά](https://www.travelmyth.gr/πειραιας/ξενοδοχεια) καθώς και από το λιμάνι της [Ραφήνας](https://www.travelmyth.gr/ραφηνα/ξενοδοχεια). Το ταξίδι από τον Πειραιά με συμβατικό πλοίο διαρκεί περίπου 7 με 9 ώρες ενώ με ταχύπλοο περίπουυ 4 με 5 ώρες. Η Δονούσα συνδέεται επίσης ακτοπλοϊκώς με πολλά από τα νησιά των Κυκλάδων.  

  

Εναλλακτικά, μπορείτε να ταξιδέψετε αεροπορικώς μέχρι τη [Νάξο](https://www.travelmyth.gr/ναξος/ξενοδοχεια), την [Πάρο](https://www.travelmyth.gr/παρος/ξενοδοχεια) ή τη [Μύκονο](https://www.travelmyth.gr/μυκονος/ξενοδοχεια) και από εκεί να μεταβείτε με πλοίο προς τη Δονούσα.



49851faea6da0631bd8ebe54fa89f9aa
### Που να μείνω στη Δονούσα;


travelmyth.gr
2020.45

Καθώς η Δονούσα πρόκεται για ένα μικρό σε έκταση νησί, τα περισσότερα τουριστικά καταλύματα βρίσκονται στον **Σταυρό**, τον κεντρικό οικισμό του νησιού. Μπορεί να μην διαθέτει μεγάλες ξενοδοχειακές μονάδες, όμως τα καταλύματα και τα ενοικιαζόμενα δωμάτια που προσφέρονται θα σας εξασφαλίσουν μία άνετη και ήρεμη διαμονή.



b56449718a86e9d0283ab5e762f6661d
### Ποια μέρη έχει η Δονούσα;


travelmyth.gr
2020.45

O μεγαλύτερος οικισμός της Δονούσας είναι ο **Σταυρός**, όπου βρίσκεται και το λιμάνι του νησιού, αλλά και η συντριπτική πλειοψηφία των κατοίκων και των τουριστικών καταλυμάτων του νησιού. Το **Μερσίνι** πρόκειται για τον δεύτερο μεγαλύτερο οικισμό της Δονούσας, ένας παραδοσιακός ορεινός οικισμός όπου βρίσκεται και η χαρακτηριστική πηγή με τον πλάτανο. Η **Μεσσαριά** ή αλλιώς Χαραυγή είναι ένας ακατοίκητος οικισμός που βρίσκεται στο νοτιοανατολικό τμήμα του νησιού, ενώ η **Καλοταρίτισσα** είναι ένας πιο απομονωμένος παραλιακός οικισμός που βρίσκεται βορειοανατολικά.



acd34ec6962dc5c87416b53b3645c557
### Ποια είναι τα αξιοθέατα στη Δονούσα;


travelmyth.gr
2020.45

Όσοι επισκέπτονται τη Δονούσα αναζητούν ήρεμες διακοπές και μέρες κάνοντας ηλιοθεραπεία και δροσιστικές βουτιές στα καταγάλανα νερά του νησιού. Εκτός από ξεκούραση, όμως, το μικρό αυτό νησί διαθέτει και κάποια αξιοθέατα που μπορείτε να επισκεφθείτε και να εξερευνήσετε κατά τη διάρκεια της διαμονής σας.  

  

Στο νησί αυτό έχουν κατά καιρούς ανακαλυφθεί διάφορα **απομεινάρια οικισμών** κυρίως της γεωμετρικής περιόδου, οπότε εάν σας ενδιαφέρει η ιστορία και θέλετε να μάθετε περισσότερα για το παρελθόν του νησιού, αξίζει να τα επισκεφθείτε.  

  

Μπορείτε επίσης να επισκεφθείτε τις δύο σπηλιές που υπάρχουν στο νησί, τη **Σπηλιά του Τοίχου** στον Άσπρο Κάβο, βορειοδυτικά του νησιού και τη **Φωκοσπηλιά** στον Κάβο του Μοσχονά, όπου συχνά βρίσκουν καταφύγιο οι φώκιες.  

  

Κάποιες από τις εκκλησίες του νησιού παρουσιάζουν επίσης ενδιαφέρον, όπως η **Εκκλησία του Τίμιου Σταυρού** στην περιοχή Σταυρός, η **Εκκλησία της Παναγιάς** και η **Εκκλησία του Αγίου Ιωάννη**.



0895a03e5b2b519fb2303a5cb8ba15c1
### Ποιες παραλίες έχει η Δονούσα;


travelmyth.gr
2020.45

Στη Δονούσα θα συναντήσετε πανέμορφες παραλίες με κρυστάλλινα νερά, με άμμο ή με βότσαλα, πολυσύχναστες ή πιο ερημικές, ακόμα και παραλίες όπου συχνάζουν και γυμνιστές.  

  

Η μεγαλύτερη παραλία του νησιού και ίσως η πιο δημοφιλής είναι ο **Σταυρός**, μία αμμώδης παραλία που βρίσκεται στο λιμάνι της Δονούσας και είναι ιδανική για οικογένειες. Πολύ κοντά στο Σταυρό βρίσκεται ο **Κέδρος**, μία παραλία που δεν έχει καθόλου σκιά, διαθέτει όμως ένα beach bar απ' όπου μπορείτε να προμηθευτείτε δροσιστικά ποτά και σνακ. Το **Βαθύ Λιμενάρι** είναι μία μικρή και ήσυχη παραλία που βρίσκεται περίπου 1μιση ώρα με τα πόδια από το Σταυρό. Η παραλία αυτή είναι επίσης προσβάσιμη και με αυτοκίνητο ή με καΐκι.  

  

Μία ακόμη μικρή και ήσυχη παραλία είναι το **Λιβάδι**, κοντά στον οικισμό Μερσίνι, η οποία περιβάλλεται από βράχια και σπηλιές, διαθέτει μερικά αρμυρίκια για φυσική σκιά και είναι προσβάσιμη από ένα μονοπάτι ή με καΐκι. Στην Καλοταρίτισσα θα συναντήσετε τρεις διαδοχικές παραλίες, το **Σαπουνόχωμα**, τον **Βλυχό** και την **Τρυπητή ή Μέσα Άμμο**, οι οποίες προσφέρουν και υπέροχη θέα στο νησάκι Σκουλονήσι.  

  

Η παραλία του **Ξηλομπάτη** στο βόρειο τμήμα του νησιού διαθέτει βότσαλο και καταγάλανα νερά, και μπορείτε να φτάσετε σε αυτή μόνο μέσω θαλάσσης, ενώ η παραλία **Λίμνη** είναι αμμώδης, με βραχώδη βυθό και προσβάσιμη μόνο με τα πόδια.



30d98f167bfab3fbbfbec8a913bcccfe
### Τι δραστηριότητες μπορώ να κάνω στη Δονούσα;


travelmyth.gr
2020.45

Η Δονούσα είναι ένα νησί που ενδείκνυται για ξεκούραση και εξωτερικές δραστηριότητες που θα σας βοηθήσουν να εξερευνήσετε το νησί αλλά και να περάσετε τον χρόνο σας ευχάριστα.  

  

Στο νησί υπάρχουν διάφορα μονοπάτια που συνδέουν τους οικισμούς μεταξύ τους αλλά και με τις παραλίες, καθιστώντας το ιδανικό μέρος για **πεζοπορία** ή ακόμα και **ποδηλασία**. Χάρη στη μικρή έκταση της Δονούσας, μπορείτε κυριολεκτικά να περπατήσετε από τη μία άκρη του νησιού στην άλλη.  

  

Το **ψάρεμα** είναι μία ακόμη δημοφιλής δραστηριότητα, αφού το νησί διαθέτει πεντακάθαρα νερά και διάφορα σημεία όπου μπορείτε να ψαρέψετε.  

  

Τέλος, μπορείτε να κάνετε και **μονήμερες εκδρομές** στα γύρω νησιά, παίρνοντας κάποιο από τα πλοία που συνδέονται ακτοπλοϊκά με το νησί.



aca80bb0f1c8e5e8629b02e440a3c55f
### Που να πάω στη Δονούσα;


travelmyth.gr
2020.45

Το νησί της Δονούσας είναι ο κατάλληλος προορισμός για όσους θέλουν να περάσουν ξεκούραστες και χαλαρωτικές διακοπές, μακριά από το άγχος της καθημερινότητας και τη βαβούρα των μεγάλων τουριστικών θερέτρων. Όπως και στα περισσότερα νησιά, η ξεκούραση στη Δονούσα ξεκινά από τις **πανέμορφες αμμουδιές** της, στις οποίες μπορείτε να απολαύσετε την ηλιοθεραπεία ή το μπάνιο σας.  

  

Εάν θέλετε να συνδυάσετε κάποια εξωτερική δραστηριότητα με τα αξιοθέατα του νησιού, τότε μπορείτε να κάνετε **πεζοπορία από τον έναν οικισμό του νησιού στον άλλον** και να θαυμάσετε τόσο τα όμορφα τοπία της Δονούσας, όσο και τις σπηλιές και εκκλησίες που θα συναντήσετε στον δρόμο σας.  

  

Αφού γυρίσετε όλο το νησί, μπορείτε να κάνετε κάποια **ημερήσια εξόρμηση στα γειτονικά νησιά**, καθώς η Δονούσα συνδέεται ακτοπλοϊκώς με πολλά από τα γύρω της νησιά.  

  

Μπορεί το νησί αυτό να μη φημίζεται για τη νυχτερινή του διασκέδαση, τίποτα δεν σας σταματά όμως από το να απολαύσετε τον καφέ ή το φαγητό σας σε κάποιο από τα παραθαλάσσια μαγαζιά του νησιού και να κάνετε μία **βραδινή βόλτα στο λιμάνι**.



e99cafe00fb0feae801a108e6e996fd9
### Τι γεύσεις να δοκιμάσω στη Δονούσα;


travelmyth.gr
2020.45

Κατά τη διάρκεια της διαμονής σας στη Δονούσα θα έχετε τη δυνατότητα να δοκιμάσετε ένα πλήθος παραδοσιακών και τοπικών γεύσεων, όπως το περίφημο **πατατάτο**, το οποίο πρόκειται για κοκκινιστό κρέας με πατάτες, τα **γιαπράκια** ή αλλιώς λαχανοντολμάδες, **χορτόπιτα**, αλλά και **τοπικά ζυμαρικά** όπως αρανιστά, κλωστά και πιταρίδα.  

  

Όσο για τα γλυκά, δεν πρέπει να παραλείψετε να δοκιμάσετε το **ξεροτήγανο**, τη **σούβλη**, η οποία είναι κρέμα παρασκευασμένη από σιτάρι και τη **μαρμελάδα φραγκόσυκο**, ενώ η **ψημένη γλυκιά ρακή από αποξηραμένα σύκα** θα συνοδεύσει υπέροχα κάθε σας γεύμα.



5ef53cdc7753d1984ca519f50fa38564
### Που βρίσκεται η Δονούσα;


travelmyth.gr
2020.45

Το νησί της Δονούσας βρίσκεται στο Αιγαίο Πέλαγος και είναι ένα από τα ανατολικότερα νησιά των Κυκλάδων μαζί με την Αμοργό. Το νησί βρίσκεται ανατολικά της [Νάξου](https://www.travelmyth.gr/ναξος/ξενοδοχεια) και βόρεια της [Αμοργού](https://www.travelmyth.gr/αμοργος/ξενοδοχεια).



09b54eb8b70e9848fa8760eae68139eb
### Που ανήκει η Δονούσα;


travelmyth.gr
2020.45

Η Δονούσα ανήκει στο σύμπλεγμα των [Κυκλάδων](https://www.travelmyth.gr/κυκλαδες/ξενοδοχεια) και πιο συγκεκριμένα στις Μικρές Κυκλάδες, ενώ αποτελεί επίσης μέρος της Περιφέρειας Νοτίου Αιγαίου.



97edd49bab80b920d9bfc5698fc41058
### Ποιος είναι ο πληθυσμός της Δονούσας;


travelmyth.gr
2020.45

Σύμφωνα με την απογραφή του 2011, ο πληθυσμός της Δονούσας ανέρχεται στους 167 κατοίκους.


